पटियाला स्थित एनआईएस परिसर में नाडा का छापा  
नाडा की चार सदस्यीय टीम ने एनआईएस परिसर और खिलाड़ियों के रहने के कमरों की तलाशी ली। साथ ही टीम ने खिलाड़ियों के नमूने भी एकत्रित किए।
राष्ट्रीय डोपिंग निरोधी एजेंसी (नाडा) ने शनिवार को देश के अग्रणी खेल संस्थानों में से एक पटियाला स्थित राष्ट्रीय खेल संस्थान (एनआईएस) परिसर में छापा मारा। नाडा की चार सदस्यीय टीम ने एनआईएस परिसर और खिलाड़ियों के रहने के कमरों की तलाशी ली। साथ ही टीम ने खिलाड़ियों के नमूने भी एकत्रित किए।  नाडा के एक शीर्ष अधिकारी ने बताया, हमने चार सदस्यीय टीम को एनआईएस में तलाशी के लिए भेजा है। यह टीम एथलीटों के कमरों की तलाशी ले रही है। साथ ही साथ टीम एथलीटों के नमूने भी जमा कर रही है। आठ प्रमुख एथलीटों के नाडा और विश्व डोपिंग निरोधी एजेंसी (वाडा) द्वारा कराए गए डोप टेस्ट में नाकाम होने के बाद एनआईएस चर्चा के केंद्र में है।  देश में अधिकांश एथलीटों को भारतीय खेल प्राधिकरण (साई) के इसी केंद्र पर प्रशिक्षित किया जाता है। खेल मंत्रालय ने डोपिंग स्कैंडल के बाद जांच के आदेश दिए हैं। मंत्रालय जानना चाहता है कि देश में अब तक के सबसे बड़े डोपिंग स्कैंडल में साई के कोचों, सहयोगी स्टाफ और भारतीय एथलेटिक्स महासंघ की क्या भूमिका है?